सञांलै कालू पक्खा फिट करी गेया। हून पक्खे दी ओपनिंग सैरिमनी होने आली ही। त्रीमत ते ञ्याणे छत्तै कन्ने लमके दे पक्खे अल दिक्खा करदे हे। असें परमात्मा दा नाँ लेइयै रंगुलेटर दबाया। पक्खे च हरकत होई। इयां सेई होन लगा अशकं सदियें थमां कब्री च पेदा मुर्दा जीन्दे होने दा जन्त करै करदा ऐ। थोड़े-थोड़े चिरा पिच्छूं पक्खा साह लैने गिटै रुकदा ते फी चली पौंदा। में बटन होर दबाया तां पक्खे द सुत्ते दे सब्बै पुर्जे जगी पे, ते भांति भांति दियां बुआंजां कड्डन लगे। कोई अद्दे अद्दे मिंटा दे वक्फे च सीं-सीं दी बुआज औंदी ही। इनें रली-मिली दियें बुआजे गी सुनियें रस्ते चलदे लोक खड़ोई जन्दे हे. कोई डयोडी च झाँकियै पुछदा हा—की बाऊ जी बुन तुसें चारा कुतरने आली मशीन लाई लेई ऐ।’में आखदा नईं बिंदक पक्खे दी ट्राई लै करना।’ में बटन उल्टा धमाइयै पक्खा बन्द कीता तां इयां सेई होया जियां कुसै भारी रेलवे शोड” चा बाहर निकली आयां। त्रीमतै ने पक्खा बन्द करने दा कारण पुच्छेया तां में आखेया-‘आखर बुड्डा ऐ इसी साह ते लैन दे। लगातार कम्म कियां करी सकदा ऐ ए।’